Bentley

Η Μπέντλεϊ (Αγγλικά: Bentley Motors Limited) είναι βρετανική αυτοκινητοβιομηχανία κατασκευής υπερπολυτελών μοντέλων σεντάν, κουπέ και SUV. Ιδρύθηκε στις 18 Ιανουαρίου 1919, όταν την κατείχε ο Γουόλτερ Όουεν Μπέντλεϊ. Στην αρχή κατασκεύαζε μηχανές πολεμικών αεροπλάνων, καθώς είχε ξεσπάσει ο Α΄ Παγκόσμιος Πόλεμος. Η πιο γνωστή και δημοφιλής μηχανή ήταν η «Bentley BR1», η οποία απέδιδε 130 άλογα και η τιμή της έφτανε τις 907 λίρες. Το 1931 εξαγοράστηκε από την Rolls-Royce, ενώ το 1998 εξαγοράστηκε από τον Όμιλο Volkswagen και η συμφωνία τους ισχύει μέχρι και σήμερα. Η έδρα της εταιρείας βρίσκεται στην πόλη Κρου (Crewe) της Αγγλίας.

Ιστορία της εταιρείας

Ως ανεξάρτητη αυτοκινητοβιομηχανία 

Η αρχή έγινε όταν τα αδέλφια Μπέντλεϊ ξεκίνησαν να πουλάνε αυτοκίνητα γαλλικής προέλευσης, μόνο που έβαζαν το επώνυμό τους ως μάρκα αυτοκινήτου. Αυτό γινόταν πριν ξεσπάσει ο Α΄ Παγκόσμιος Πόλεμος. Το 1919 ιδρύουν μαζί την Bentley Motors Ltd. Έτσι άρχισαν να κατασκευάζουν την πρώτη τους μηχανή, την οποία είχαν σκοπό να εμφανίσουν σε σόου στο Λονδίνο. Η μηχανή τούς βοήθησε πάρα πολύ, με αποτέλεσμα τον Ιούνιο του 1920 να αρχίσουν οι πελάτες να την προτιμούν. Παρ' όλα αυτά όμως, δεν είχαν ακόμα τα αναγκαία κεφάλαια για να κατασκευάσουν τα πρώτα τους αυτοκίνητα και έτσι μέχρι το 1921 δεν μπόρεσαν να κάνουν τίποτα παρά μόνο να πωλούν αυτή τη μηχανή που τους έκανε γνωστούς σε όλη τη χώρα.

Τον Οκτώβριο του 1919 παρουσίασαν ένα σασί στο Διεθνές Σαλόνι Αυτοκινήτου στο Λονδίνο. Τότε ο Clive Gallop σχεδίασε έναν καινοτόμο κινητήρα με 4 βαλβίδες ανά κύλινδρο, για το σασί. Μέχρι τον Δεκέμβριο, ο κινητήρας ήταν έτοιμος και είχε τεθεί σε λειτουργία. Οι πρώτες παραδόσεις αυτοκινήτων επρόκειτο να ξεκινήσουν τον Ιούνιο του 1920, αλλά η εξέλιξη χρειάστηκε μεγαλύτερο χρονικό διάστημα από αυτό που είχαν σχεδιάσει, και τελικώς μετατέθηκαν για τον Σεπτέμβριο του 1921. Η ανθεκτικότητα των πρώτων αυτοκινήτων της εταιρείας Bentley κέρδισε ευρεία αναγνώριση, σε βαθμό που έλαβαν μέρος σε αγώνες αναρρίχησης λόφων, καθώς και στον αγώνα στα Brooklands.

Τα αδέλφια μέχρι και το 1924 δεν είχαν κάποια σημαντική εμπορική επιτυχία, και έτσι ήρθαν σε συνεργασία με έναν εκατομμυριούχο, τον Γουλφ Μπαρνάτο (Woolf Barnato), το 1925. Επικεφαλής της εταιρείας διορίστηκε ο Γουλφ, αφού αυτός θα ήταν υπεύθυνος για τις ευθύνες της εταιρείας.

Ως θυγατρική της Rolls-Royce 

Η παγκόσμια οικονομική ύφεση που ξέσπασε το 1929, κυριολεκτικά έφερε την Bentley στο χείλος του γκρεμού και, ως αποτέλεσμα, το 1931 εξαγοράστηκε από την Rolls-Royce. Στις επόμενες δεκαετίες, έγινε μια θυγατρική εταιρεία της Rolls-Royce που προσέφερε εκδοχές των μοντέλων της Rolls-Royce με κοινό μηχανικό υπόβαθρο και σε λίγο πιο προσιτή τιμή, αλλά επίσης ως μοντέλα υπερπολυτελείας, και με ένα κάπως πιο σπορ και νεανικό ίματζ από την μητρική εταιρεία της.

Ως θυγατρική του Ομίλου Volkswagen 

Το 1998, η  Bentley εξαγοράστηκε από τον Όμιλο Volkswagen και παραμένει μέχρι σήμερα μία από τις κορυφαίες σε πρεστίζ εταιρείες του Ομίλου. Μετά την εξαγορά της, η Volkswagen δαπάνησε 500 εκατομμύρια στερλίνες (845 εκατομμύρια δολάρια) για να εκσυγχρονίσει το εργοστάσιο στο Κρου και να αυξήσει την χωρητικότητα παραγωγής του. Μάλιστα αναφέρθηκε ότι η Volkswagen επένδυσε συνολικά σχεδόν 2 δισεκατομμύρια δολάρια στη Bentley για την αναγέννησή της.

Ήδη από τα πρώτα χρόνια μετά την εξαγορά, οι πωλήσεις της Bentley σημείωσαν και εξακολουθούν να σημειώνουν συνεχή άνοδο, ενώ επωφελήθηκε σημαντικά από την τεχνογνωσία του Ομίλου Volkswagen και απέκτησε κοινό μηχανικό υπόβαθρο με κάποια άλλα κορυφαία μοντέλα στον Όμιλο. Ωστόσο, συνέχισε την καριέρα της ως εταιρεία υπερπολυτελείας και διατήρησε την αισθητική της ταυτότητα, σε πιο δυναμική όμως εκδοχή, με αποτέλεσμα να αποκτήσει ένα ακόμα πιο νεανικό ίματζ, προσελκύοντας το ενδιαφέρον και εύπορων αγοραστών πιο νεανικών ηλικιών.

Σημαντικό ιστορικό ορόσημο έλαβε χώρα τον Δεκέμβριο του 2015, όταν μπήκε στην παραγωγή η Bentley Bentayga (με αυτοφερόμενο αμάξωμα, δηλαδή ενιαίο δομικό σύνολο, και επίσης με μόνιμη τετρακίνηση), το πρώτο SUV στην ιστορία της εταιρείας, επεκτείνοντας έτσι την πελατεία της και σε μια εντελώς νέα και ακόμα πιο κερδοφόρα κατηγορία. Αν και βασίστηκε στο σασί των SUV του Ομίλου Volkswagen Touareg, Audi Q7, Audi Q8, Porsche Cayenne και Lamborghini Urus, ωστόσο είναι ακριβότερη από όλα τα άλλα συγγενικά μοντέλα, ενώ και η εξωτερική και εσωτερική αισθητική της είναι η τυπική όλων των μοντέλων της Bentley, σε βαθμό που ο εξωτερικός παρατηρητής δεν μπορεί να αντιληφθεί τη συγγένεια.

Στις 10 Νοεμβρίου 2020, η Bentley ανακοίνωσε επίσημα ότι μέχρι το 2026 θα προσφέρει αποκλειστικά υβριδικά αυτοκίνητα και ότι μέχρι το έτος 2030 όλα τα νέα μοντέλα της θα είναι αμιγώς ηλεκτρικά.

Αναφορές

Βιβλιογραφία

Εξωτερικοί σύνδεσμοι 

 
 «Inside the Bentley factory»—Jorn Madslien, BBC News.

Βρετανικές αυτοκινητοβιομηχανίες
Βρετανικά εμπορικά σήματα